Informácia
o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru

      Ministrovi vnútra Slovenskej republiky vláda Slovenskej republiky uznesením                             č. 979 zo dňa 10. októbra 2001 k  návrhu odpovede vlády Slovenskej republiky na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000  uložila aj úlohu v bode D. 2. v znení „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“ (ďalej len „podanie“) a raz ročne informovať vládu Slovenskej republiky. 
     Na Ministerstve vnútra Slovenskej republiky je odbor inšpekčnej služby sekcie kontroly a inšpekčnej služby Ministerstva vnútra Slovenskej republiky (ďalej len „inšpekčná služba“) vecne príslušným na vyšetrovanie predmetných podaní. 
       Jednotlivé podania boli inšpekčnou službou v roku 2010 evidované na základe oznámení predkladaných Zborom väzenskej a justičnej stráže, prokuratúrou, jednotlivými fyzickými osobami, alebo na základe iných podnetov (napríklad podania postúpené od iných útvarov Policajného zboru). 
     Za obdobie od 1. januára 2010 do 31. decembra 2010 bolo inšpekčnou službou prijatých 184 podaní, čo je o 12 viac ako v roku 2009, kedy bolo prijatých 172 podaní. Z podaní prijatých inšpekčnou službou bolo 98 prostredníctvom Zboru väzenskej a justičnej stráže, 45 od jednotlivých fyzických osôb a 41 prostredníctvom iných útvarov Policajného zboru alebo iných subjektov. Tieto podania boli v hodnotenom období v štádiu realizácie uvedenom v tabuľke č. 1  nasledovne:
3	podania (1,63%) boli vybavené vydaním uznesenia o odovzdaní veci inému orgánu na disciplinárne konanie podľa § 197 ods. 1 písm. b/ zákona  č. 301/2005 Z. z. Trestný poriadok v znení neskorších predpisov (ďalej len „Trestný poriadok“), keďže nebol dôvod na začatie trestného stíhania alebo na postup podľa ods. 2 uvedeného ustanovenia Trestného poriadku,	
155	podaní (84,24%) bolo uznesením odmietnutých podľa § 197 ods. 1 písm. d) Trestného poriadku, keďže nebol dôvod na začatie trestného stíhania alebo                na postup podľa ods. 2, uvedeného ustanovenia Trestného poriadku,	
7	podaní (3,80 %) bolo realizovaných vydaním uznesenia o začatí trestného stíhania podľa  § 199 ods. 1 Trestného poriadku,	
1	podanie (0,54 %)  bolo realizované postúpením veci podľa § 214 Trestného poriadku,	
8	podaní (4,35 %) bolo realizovaných zastavením trestného stíhania podľa                            § 215 ods. 1 Trestného poriadku,	
2	podania (1,09 %) boli postúpené vecne a miestne príslušnému orgánu, pretože na konanie o nich nebola príslušná inšpekčná služba, 	
8	podaní (4,35 %) bolo predmetom ďalšieho šetrenia, keďže nebolo o nich rozhodnuté v hodnotenom období.	
Tabuľka č. 1: Spôsob vybavenia podaní prijatých inšpekčnou službou za obdobie roku 2010

Prešetrením 163 podaní (88,59 %) sa neprimerané násilie zo strany príslušníkov Policajného zboru nepotvrdilo. Išlo o podania, z ktorých 155 bolo realizovaných vydaním uznesenia o odmietnutí veci podľa § 197 ods. 1 písm. d) Trestného poriadku a 8 zastavením trestného stíhania podľa § 215 ods. 1 Trestného poriadku. 
     Z prehľadu počtu podaní zaevidovaných inšpekčnou službou za obdobie rokov 2002 až 2010 uvedenom v tabuľke č. 2 vyplýva, že najviac ich bolo v roku 2002, a to až 320 podaní. Klesajúca tendencia bola zaznamenávaná po roku 2002 až do roku 2005, najmenej podaní bolo zaevidovaných v roku 2008, a to 146. 

rok	2002	2003	2004	2005	2006	2007	2008	2009	2010	
počet podaní	320	301	204	155	227	164	146	172	184	
Tabuľka č. 2: - Počet podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru, zaevidovaných inšpekčnou službou za obdobie rokov 2002 až 2010

     Z podaní prijatých inšpekčnou službou v roku 2009, ktoré boli uvedené ako realizované vydaním uznesenia o začatí trestného stíhania, bolo počas roku 2010 v dvoch veciach  vydané uznesenie o vznesení obvinenia, z ktorých v jednej veci bol spracovaný návrh na podanie obžaloby. Druhá vec bola realizovaná zastavením trestného stíhania. V dvoch veciach, v ktorých bolo v roku 2009 vznesené obvinenie, vyšetrovateľ Policajného zboru v roku 2010 spracoval návrhy na podanie obžaloby. V jednej veci, ktorá bola v roku 2009 vybavená odmietnutím podľa § 197 ods. 1 písm. d) Trestného poriadku, bolo na základe dodatočného pokynu prokurátora začaté trestné stíhanie podľa § 199 ods. 1 Trestného poriadku. V ostatných veciach prijatých v roku 2009 uvedených ako nerozhodnuté a v ktorých bolo začaté trestné stíhanie, bolo v hodnotenom období vydané uznesenie o odmietnutí veci, zastavení trestného stíhania, postúpení veci alebo prerušení trestného stíhania.
     V zmysle úlohy vyplývajúcej z interného aktu riadenia ministra vnútra Slovenskej republiky o úlohách na zabránenie porušovania ľudských práv a slobôd príslušníkmi Policajného zboru a príslušníkmi Železničnej polície pri vykonávaní služobných zákrokov a obmedzovaní osobnej slobody, bola v roku 2010 spracovaná „Analýza konania príslušníkov Policajného zboru a výsledkov vyšetrovania prípadu zneužitia právomoci verejného činiteľa príslušníkmi Policajného zboru na Obvodnom oddelení Policajného zboru Košice – juh dňa  21. marca 2009“, ktorá bola zaslaná vybraným útvarom k ďalšiemu služobnému využitiu. Bolo obvinených 10 príslušníkov Policajného zboru a dňa 31. marca 2010 bol spracovaný návrh na podanie obžaloby. Po vykonanom vyšetrovaní dňa 12. mája 2010 podal prokurátor odboru osobitného určenia Generálnej prokuratúry Slovenskej republiky na desiatich príslušníkov Policajného zboru na Okresný súd Košice II obžalobu.
     Dôvodmi postupu povereného príslušníka Policajného zboru, resp. vyšetrovateľa Policajného zboru vo veciach, ktoré uznesením odmietol podľa § 197 ods. 1 písm. d) Trestného poriadku, boli najmä zákonnosť použitia donucovacích prostriedkov pri služobnom zákroku, nepreukázanie skutkového stavu podľa údajov oznamovateľov, výkon práv a povinností v súlade so zákonom, nenaplnenie znakov skutkovej podstaty preverovaného podozrenia z trestného činu. V daných prípadoch oznamovatelia podávali trestné oznámenia so zámerom zmiernenia posudzovania svojho konania, vyvinenia sa z trestnej činnosti, resp. poukázania na nezákonnosť dosiahnutia priznania sa k páchaniu trestnej činnosti. Uvedený stav bol konštatovaný aj v predchádzajúcich informáciách.

Záver     
     Na základe vyššie uvedeného je možné uviesť, že v drvivej väčšine prípadov prijatých podaní nebolo preukázané násilie zo strany príslušníkov Policajného zboru. V roku 2010 bolo prijatých 184 podaní, pričom z uvedených podaní nebolo vznesené obvinenie ani v jednej veci. Boli však vznesené obvinenia, ako aj spracované návrhy na podanie obžaloby v podaniach prijatých inšpekčnou službou v roku 2009. K zraneniam osôb zo strany príslušníkov Policajného zboru spôsobeným v rozpore so zákonom dochádza len ojedinele a je dôsledkom len individuálnych zlyhaní.
     Základným predpokladom toho, aby bol Policajný zbor dôveryhodný, funkčný                              a akcieschopný bezpečnostný zbor garantujúci práva, istoty a bezpečnosť občanov Slovenskej republiky a aby bol váženým členom medzi európskymi policajnými zbormi je znižovanie kriminality v podmienkach Policajného zboru. Z uvedeného dôvodu je najmä zo strany riadiacich zamestnancov potrebné protiprávnej činnosti a násiliu zo strany príslušníkov Policajného zboru venovať i naďalej neustále zvýšenú pozornosť.
     So zámerom predchádzania a znižovania negatívneho konania príslušníkov Policajného zboru voči zadržaným, zaisteným a obvineným osobám už v minulom období inšpekčná služba, ale aj iné útvary Ministerstva vnútra Slovenskej republiky prijali viaceré opatrenia. 
     S cieľom znižovania počtu prípadov neadekvátneho konania príslušníkov Policajného zboru voči zadržaným, zaisteným a obvineným osobám, nadriadení sekcie kontroly  a inšpekčnej služby Ministerstva vnútra Slovenskej republiky oboznamujú s poznatkami o negatívnom konaní, jeho príčinách a podmienkach príslušníkov Policajného zboru aj v rámci rezortných škôl a na poradách so služobnými funkcionármi. 
     V roku 2009 inšpekčná služba iniciovala návrh novely § 196 ods. 2  Trestného poriadku, ktorý súvisí s vypočutím osoby so zámerom, aby okrem oznamovateľa bolo možné vypočuť aj poškodeného. Navrhovaná úprava bola realizovaná zákonom č. 224/2010 Z. z., ktorým                   sa mení  a dopĺňa zákon č. 300/2005 Z. z. Trestný zákon v znení neskorších predpisov                     a o zmene  a doplnení niektorých zákonov s účinnosťou od 1. septembra 2010.
     Odbor kontroly sekcie kontroly a inšpekčnej služby Ministerstva vnútra Slovenskej republiky v roku 2010 vykonal kontrolu plnenia opatrení uvedených v odpovedi vlády Slovenskej republiky na Správu pre vládu Slovenskej republiky o návšteve Slovenskej republiky, ktorú uskutočnil Európsky výbor na zabránenie mučenia a neľudského či ponižujúceho zaobchádzania alebo trestania v dňoch 24. marca až 2. apríla 2009. Kontrolou, ktorá bola vykonaná na úrade hraničnej a cudzineckej polície Ministerstva vnútra Slovenskej republiky neboli zistené žiadne nedostatky.
     V rámci výkonu kontrolnej činnosti bola odborom kontroly prezídia Policajného zboru  vykonaná plánovaná kontrola na útvaroch v pôsobnosti Krajského riaditeľstva Policajného zboru v Žiline,  zameraná na plnenie úloh vyplývajúcich z vyhodnotenia odporúčaní Európskeho výboru na zabránenie mučenia a neľudského či ponižujúceho zaobchádzania alebo trestania – CPT. Útvary  prezídia Policajného zboru počas roku 2010 okrem plánovaných kontrol v zmysle Plánu kontrolnej činnosti prezídia Policajného zboru vykonávali i neplánované kontroly činnosti na krajských riaditeľstvách Policajného zboru a okresných riaditeľstvách Policajného zboru. Vykonanými kontrolami bolo zistené, že za účelom predchádzania páchania protiprávnej činnosti príslušníkov Policajného zboru je zo strany nadriadených venovaná sústavná pozornosť oboznamovaniu podriadených s príslušnými právnymi predpismi a kontrole ich dodržiavania. 
     Okrem vykonávania kontrolnej činnosti bolo na úseku poriadkovej polície vydané nové, aktualizované Metodické usmernenie riešenia vysokoprofilových incidentov v podmienkach Policajného zboru, ktoré nahradilo metodické usmernenie z roku 2003. Účelom metodického usmernenia bola úprava postupu pri plánovaní, výcviku a s tým súvisiacej prípravy pre úspešné vyriešenie vysokoprofilových incidentov, a to najmä formou odporúčaní.
        Za účelom predchádzania páchania protiprávnej činnosti príslušníkmi Policajného zboru bude aj naďalej zo strany nadriadených venovaná pozornosť oboznamovaniu                                 s príslušnými všeobecne záväznými právnymi predpismi, ako aj kontrole ich dodržiavania. Nadriadení musia klásť dôraz aj na znalosť a dôsledné dodržiavanie zásad služobnej zdvorilosti, etického kódexu príslušníka Policajného zboru a prijímať úlohy na zvýšenie služobnej disciplíny. Dlhodobo je pre znižovanie tejto trestnej činnosti kladený dôraz na oboznamovanie príslušníkov Policajného zboru s internými aktmi riadenia a informáciami potrebnými na riadny výkon štátnej služby.